b'\n_START_ARTICLE_\nMelanom\n_START_SECTION_\nPojavnost\n_START_PARAGRAPH_\nV svetovnem merilu je melanom najnevarnej\xc5\xa1i in najredkej\xc5\xa1i od treh glavnih tipov ko\xc5\xbenega raka (melanoma, bazalnoceli\xc4\x8dnega karcinoma in plo\xc5\xa1\xc4\x8datoceli\xc4\x8dnega karcinoma). Mo\xc5\xa1ki zbolevajo pogosteje kot \xc5\xbeenske._NEWLINE_Od \xc5\xa1estdesetih\xc2\xa0let 20.\xc2\xa0toletja v izpostavljenih predelih sveta njegova pojavnost strmo raste. Leta 2012 je za melanomom zbolelo 232.000\xc2\xa0ljudi, umrlo pa jih je 55.000. Najve\xc4\x8dja pojavnost je v Avstraliji in na Novi Zelandiji (dr\xc5\xbeavah, ki so blizu ekvatorju in imajo prete\xc5\xbeno belopolto prebivalstvo), pogost pa je tudi v Severni Evropi in Severni Ameriki. Redkej\xc5\xa1i je v Aziji, Afriki in Latinski Ameriki, kjer prevladuje temnej\xc5\xa1a polt. V Sloveniji je melanom \xc5\xa1e v osemdesetih letih veljal za zelo redkega, v obdobju 1985\xe2\x80\x932004 pa se je groba inciden\xc4\x8dna stopnja pri mo\xc5\xa1kih pove\xc4\x8dala za \xc5\xa1tirikrat (na 17,1/100.000) in pri \xc5\xbeenskah za 3,2-krat (na 17,7/100.000)._NEWLINE_Najpomembnej\xc5\xa1i dejavnik tveganja za nastanek melanoma je \xc4\x8dezmerno son\xc4\x8denje, zato je pojavnost zlasti visoka pri premo\xc5\xbenej\xc5\xa1ih starej\xc5\xa1ih ljudeh, ki si la\xc5\xbeje privo\xc5\xa1\xc4\x8dijo dopust v ju\xc5\xbenih krajih. Dodaten dejavnik tveganja je tanj\xc5\xa1anje ozonske plasti, ki sicer varuje povr\xc5\xa1je Zemlje pred UV-sevanjem Sonca. V nekaterih dr\xc5\xbeavah, predvsem Avstraliji, se je pojavnost pove\xc4\x8dala tako zelo, da je melanom postal \xc5\xa1ir\xc5\xa1i javnozdravstveni problem. Vlada zato \xc5\xbee od druge polovice 20.\xc2\xa0stoletja prebivalce ozave\xc5\xa1\xc4\x8da o nevarnostih \xc4\x8dezmernega son\xc4\x8denja. V Skandinaviji pa je problemati\xc4\x8dna mno\xc5\xbei\xc4\x8dna uporaba solarijev.'